OBH 458/1998.
Az állampolgári jogok országgyűlési biztosának jelentése
Előadó: Dr. Gáspárné dr. Pere Katalin

Az eljárás megindulása

A panaszos a Fővárosi és Pest Megyei Egészségbiztosítási Pénztár eljárását kifogásolja, mert az 1995. május 8-tól ápolási díj folyósítása mellett fennálló vállalkozása miatt véleménye szerint helytelenül főfoglalkozású és nem kiegészítő tevékenységet folytató vállalkozóként kötelezték járulékfizetésre.

Érintett alkotmányos jogok

Szociális biztonsághoz való jog [Alk. 70/E. § (1-2) bek.]

Alkalmazott jogszabályok

A társadalombiztosításról szóló 1975. évi II. (T.)
A szociális igazgatásról és szociális ellátásokról szóló 1993. évi III. tv.

A vizsgálat megállapításai

Az Érdi Polgármesteri Hivatal által kiadott V-030-448/1995. számú vállalkozói igazolvány alapján a panaszos 1995. április 19. napjától egyéni vállalkozó a 872843/F. törzsszámon. 
A Pénztár a főfoglalkozású egyéni vállalkozókra irányadó jogszabályok szerint kötelezte járulékfizetésre, mivel az ápolási díjban részesülő személy nem minősült és jelenleg sem minősül kiegészítő tevékenységű egyéni vállalkozónak.

A vállalkozó (1996. december 31-ig) akkor minősült kiegészítő tevékenységet folytatónak, ha egyidejűleg
- munkaviszonyban, illetőleg szövetkezeti tagként - munkaviszony jellegű jogviszony              keretében a munkáltató (foglalkoztató) legalább heti 36 órás munkaidőben foglalkoztatja, 
-  öregségi nyugdíjas (ideértve korengedményes nyugdíjban, az előnyugdíjban, a nyugdíj előtti munkanélküli segélyben részesülő személyt, a bányásznyugdíjban, az egyes művészeti tevékenységet folytatók öregségi nyugdíjban és a szolgálati nyugdíjban részesülőt is), rokkantsági, baleseti rokkantsági nyugdíjas vagy növelt összegű öregségi, munkaképtelenségi járadékos, rokkantsági járadékos,
-  bedolgozóként biztosított
-  közép vagy felsőfokú intézmény nappali tagozatán tanul.

Az ápolási díj folyósításának időtartamára 1997. január 1-től a panaszos járulékfizetésre nem kötelezett, mert nyilatkozata alapján vállalkozói tevékenységét alkalmazottja, illetve segítő családtagja útján gyakorolja, vállalkozásában személyesen nem működik közre. A T. 103/D. § (8) bekezdése alapján ugyanis az egyéni vállalkozónak nem kell társadalombiztosítási, egészségbiztosítási és nyugdíjjárulékot fizetni arra az időtartamra, amely alatt ápolási díjban részesült, kivéve ha vállalkozói tevékenységét személyesen folytatja. 

A panaszos folyószámlája az alábbi részletezés szerint alakult:

       saját jogú járulék:
       1995.04.19-1995.12.31-ig             (5670.- Ft/hó)                   47.628.- Ft
       1996.01.01-1996.04.30-ig             (6405.- Ft/hó)                   25.620.- Ft
       1996.05.01-1996.12.31-ig             (7613.- Ft/hó)                   60.904.- Ft
                                                                                                     134.152.- Ft

       1997.01.01-1997.12.31-ig                                                              -
       1998.01.01-1998.04.30-ig (bevallás alapján)                                 -
       1998.05.hó                            "                                                   11.655.- Ft
       1998.06.hó                            "                                                   11.655.- Ft
       1998.07.hó                            "                                                   11.655.- Ft
       sajátjogú járulék összesen:                                                     169.117.- Ft
       alkalmazotti járulék 1998.07. hóig összesen:                         126.809.- Ft
       járulék kirovás összesen:                                                     295.926.- Ft
       1998.07.09-ig érkezett befizetés összesen:                       -     154.445.- Ft
                                                                                                       141.481.- Ft
       Jogszerűen felszámított késedelmi pótlék 1998.08.31-ig:        75.714.- Ft
       T a r t o z á s :                                                                         217.195.- Ft

A folyószámlán a kimutatott 217.195.- Ft-ból 143.303.- Ft sajátjogú járulék, 64.112.- Ft alkalmazotti járulék összesen: 207.415.- Ft járulékhátralék és 9.780.- Ft kiegyenlítetlen késedelmi pótlék hátralék mutatkozik.

A panaszos - a vállalkozói biztosításának és folyószámlájának felülvizsgálatát követően - személyes eljárásai alkalmával, valamint több esetben levélben is részletesen tájékoztatást kapott a Pénztártól tartozásának összegéről és annak keletkezéséről, továbbá a rendezés módjáról.

A folyószámla rendezésére a jogszabályok által lehetővé tett fizetési kedvezmények (részletfizetés, késedelmi pótlék mérséklés) a Pénztár részéről történt felajánlása ellenére nem került sor, mert a panaszos a hátralékát továbbra is vitatja.

Az állampolgári jogok országgyűlési biztosa a vizsgálat során alkotmányos visszásságot nem állapított meg. Az önálló vállalkozást folytató panaszosnak az e tevékenységgel járó jogait és kötelezettségeit ismertetni kellett volna.

A panaszolt Fővárosi és Pest Megyei Egészségbiztosítási Pénztár a hatályos jogszabályoknak megfelelően állapította meg a panaszos járulék fizetési kötelezettségét és a befizetési kötelezettség elmulasztása miatti késedelmi pótlékot.

A társadalombiztosításról szóló 1975. évi II. tv. és a jelenleg hatályos a társadalombiztosítás ellátásaira és a magánnyugdíjra jogosultakról, valamint e szolgáltatások fedezetéről szóló 1997. évi LXXX. tv. nem teszi lehetővé járulék (tőke) tartozás elengedését. Méltányosság gyakorlására, kérelemre a törvény a Megyei Egészségbiztosítási Pénztárat jogosítja fel késedelmi pótlék mérséklése, elengedése, illetőleg részletfizetés engedélyezésére.

Az állampolgári jogok országgyűlési biztosa a vizsgálatot lezártnak tekinti.

Budapest, 1998. szeptember 22.

Gönczöl Katalin